ଗ୍ରାମବାସୀଙ୍କ ନିଦ ହଜାଇ ଦେଇଛନ୍ତି ଭାଲୁ । ଆଖପାଖ ଅଞ୍ଚଳକୁ ଏତେ ମାତ୍ରାରେ ଭାଲୁ ଆସିଛନ୍ତି ଯେ, ଲୋକ ବାହାରକୁ ବାହାରିବାକୁ ଭୟ କରୁଛନ୍ତି । ଦିନବେଳେ ମଧ୍ୟ ଭୟର ବାତାବରଣ ଲାଗିରହିଛି । ଏମିତି ଭୟରେ ଦିନରାତି କାଟୁଛନ୍ତି ନବରଙ୍ଗପୁର ନନ୍ଦାହାଣ୍ଡିବାସୀ । ନନ୍ଦାହାଣ୍ଡି ମୁଖ୍ୟ ରାସ୍ତା କଡ଼ରେ ଭାଲୁ ବୁଲୁଛନ୍ତି । ଅନ୍ୟପଟେ ସଦର ବ୍ଲକର ଦେଉଳା ଗାଁର ପରିତ୍ୟକ୍ତ କୂଅରେ ପଡ଼ିଥିବା ଭାଲୁକୁ ୧୦ ଘଣ୍ଟାର ଅପରେସନ୍ ପରେ ଉଦ୍ଧାର କରାଯାଇଛି । ବାରମ୍ବାର ବନ୍ୟଜନ୍ତୁ ଗାଁ ମୁହାଁ ହେଉଥିବାରୁ ଲୋକଙ୍କ ମଧ୍ୟରେ ଭୟ ବଢ଼ିଥିବା ବେଳେ ଚିନ୍ତାବ୍ୟକ୍ତ କରିଛନ୍ତି ପରିବେଶବିତ୍ ।
ନୀଳଗିରିର ବିଭିନ୍ନ ଅଞ୍ଚଳରେ ମଧ୍ୟ ଭାଲୁ ଆତଙ୍କ ଦେଖାଦେଇଛି। ମଙ୍ଗଳବାର ଏକ ଭାଲୁ ପେପରମିଲ ନିକଟରେ ବ୍ୟାପକ ଉପଦ୍ରବ କରିଛି। ବାଟବଣା ହୋଇ ଭାଲୁଟି ଜଣେ ବ୍ୟକ୍ତିଙ୍କ ଚାଳିଆ ଘରକୁ ପଶି ଯାଇଥିଲା। ନୀଳଗିରି ବନ ବିଭାଗ ଘଟଣା ସ୍ଥଳକୁ ଯାଇ ଭାଲୁଟିର ଗତିବିଧି ଉପରେ ନଜର ରଖିଥିଲା। ପରେ ଭାଲୁଟି ସନ୍ଧ୍ୟା ପରେ ସେଠାରୁ ଅନ୍ୟତ୍ର ପଳାଇଯାଇଥିଲା।
ସେହିପରି ଆଜି ରାତି ସାଢ଼େ ୮ ଟା ସମୟରେ ପଣ୍ଡା ଅଫିସ ଛକ ନିକଟରେ ନୀଳଗିରି ମିତ୍ରପୁର ରାସ୍ତା ପାର ହୋଇ ଏକ ବିରାଟକାୟ ଭାଲୁ ପାଖରେ ଥିବା ବସ୍ତିକୁ ପଶି ଆସିଥିଲା। କାଳେ ଭାଲୁ ଲୋକଙ୍କୁ ଆକ୍ରମଣ କରିବ ଏଥିପାଇଁ ଗ୍ରାମବାସୀ ମାନେ ହାତରେ ଠେଙ୍ଗାଧରି ଭାଲୁଟିକୁ ଖୋଜିଥିଲେ। ହେଲେ ଅନ୍ଧାରର ସୁଯୋଗରେ ଭାଲୁଟି କେଉଁ ବୁଦାମୂଳରେ ଲୁଚିରହିଥିଲା । ଏନେଇ ଗାଁରେ ଆତଙ୍କ ଖେଳି ଯାଇଥିବା ଜଣାପଡ଼ିଛି।
ଏସବୁ ପଛର ମୁଖ୍ୟ କାରଣ ଜଙ୍ଗଲ ଧ୍ୱଂସ ଓ ଜଙ୍ଗଲରେ ଅବାଧ ପଶୁ ଶିକାର ବୋଲି କୁହାଯାଉଛି । ଫଳରେ ଜଙ୍ଗଲି ଜନ୍ତୁ ଖାଦ୍ୟ ଅନ୍ୱେଷଣରେ ଜନବସତି ଆଡ଼କୁ ଚାଲି ଆସୁଛନ୍ତି । ଖାଲି ଭାଲୁ କାହିଁକି ରାଜ୍ୟର ବିଭିନ୍ନ ସ୍ଥାନରେ ହାତୀ ମଧ୍ୟ ଖାଦ୍ୟ ଅନ୍ୱେଷଣରେ ଗାଁକୁ ଚାଲି ଆସୁଛନ୍ତି ।
